El Pla d'aeroports de Catalunya és un instrument d'ordenació del sector aeroportuari català dins el marc de les directrius de l'ordenació territorial, i té per objecte que el Govern de la Generalitat determini les grans línies de planificació, ordenació, promoció i desenvolupament del sector aeroportuari i la previsió dels emplaçaments dels aeroports i els aeròdroms, amb subjecció als principis de sostenibilitat i de respecte del medi ambient.
L'experiència obtinguda en l'aplicació del vigent Pla d'aeroports, aprovat pel Govern el 26 d'agost de 2003, i molt especialment l'evolució de l'aviació comercial en els darrers anys i l'escenari competencial en la matèria establert pel nou Estatut d'autonomia de Catalunya han aconsellat la revisió del Pla vigent en un procés que finalment ha culminat en l'elaboració d'un nou Pla d'aeroports, aeròdroms i heliports de Catalunya.
El nou Pla d'aeroports, aeròdroms i heliports de Catalunya es fixa com a prioritat fonamental donar un fort impuls a la xarxa d'aeroports comercials i aeròdroms de Catalunya, mitjançant un sol document que incorpora la planificació de totes les actuacions que ha de dur a terme la Generalitat sobre les infraestructures de la seva competència.
En aquest sentit cal destacar que per primera vegada s'aborden de forma conjunta la planificació tant dels aeroports com dels aeròdroms, i, com a principal novetat, dels heliports.
Així mateix, el Pla apunta la necessitat de desenvolupar un model de gestió de les infraestructures aeroportuàries que es fomenta en la gestió de proximitat i l'excel·lència mediambiental.
Com a fites concretes, el Pla destaca la consolidació de Barcelona com a aeroport internacional de connexions de llarg recorregut i de qualitat; la potenciació dels aeroports de Girona i Reus; la construcció del nou aeroport de Lleida.
Alguaire, i la consolidació i reforç de les xarxes d'aeròdroms i heliports.
El Pla d'aeroports, aeròdroms i heliports de Catalunya també es fixa com a objectiu col·laborar en la dinamització de la indústria aeronàutica ubicada a Catalunya, potenciant la formació, la recerca i la innovació en aquest sector.
El Departament de Política Territorial i Obres Públiques ha tramitat el Pla d'aeroports, aeròdroms i heliports de Catalunya d'acord amb el procediment que estableix l'article 7 de la Llei 19/2000, de 29 de desembre, d'aeroports, amb l'objectiu de garantir una àmplia participació pública i institucional en l'elaboració del Pla, que ha estat sotmès a la consideració dels ens locals i les diferents administracions a Catalunya i de les entitats i organismes representatius en aquest àmbit de les infraestructures aeronàutiques.
Per tant, el document que ara s'aprova definitivament incorpora les aportacions resultants d'aquest procés de participació pública i dels informes emesos que han estat valorades favorablement pel Departament de Política Territorial i Obres Públiques.
Aquest Pla, juntament amb el Pla d'infraestructures del transport de Catalunya - infraestructures terrestres: xarxa viària, ferroviària i logística, i el Pla de ports de Catalunya, integrarà el Pla d'infraestructures de Catalunya.
Per això, a proposta del conseller de Política Territorial i Obres Públiques i d'acord amb el Govern,
S'aprova el Pla d'aeroports, aeròdroms i heliports de Catalunya.
El Pla d'aeroports, aeròdroms i heliports de Catalunya té caràcter de Pla territorial sectorial, d'acord amb la Llei 23/1983, de 21 de novembre, de política territorial.
El Pla d'aeroports, aeròdroms i heliports de Catalunya té com a objectiu planificar la xarxa bàsica de les infraestructures aeroportuàries de Catalunya, necessàries per assolir un grau d'accessibilitat i connectivitat de tot el territori de Catalunya, que s'adapti als estàndards del moment i per servir com a eina de promoció de l'activitat econòmica.
4.1 El termini de previsió temporal de les determinacions del Pla d'aeroports, aeròdroms i heliports de Catalunya comprèn el període 2009.
4.2 Transcorreguts cinc anys, s'ha d'avaluar el desplegament del Pla per procedir a actualitzar-lo.
Les característiques de les infraestructures que el Pla d'aeroports, aeròdroms i heliports proposa s'han de definir mitjançant els plans i projectes que la legislació sectorial determina.
El contingut del Pla d'aeroports, aeròdroms i heliports de Catalunya s'estructura en els apartats principals següents:
Memòria ambiental del Pla d'aeroports, aeròdroms i heliports de Catalunya 2009.
Diagnosi i marc del Pla d'aeroports, aeròdroms i heliports de Catalunya.
Inventari d'instal·lacions, equipaments i serveis als aeroports i aeròdroms existents.
Reportatge d'heliports a Catalunya.
El contingut íntegre del Pla d'aeroports, aeròdroms i heliports de Catalunya es pot consultar a la seu del Departament de Política Territorial i Obres Públiques i a la web.
Es deixa sense efecte el Pla d'aeroports de Catalunya, aprovat pel Govern de 26 d'agost de 2003.
Aquest Decret entra en vigor l'endemà de la seva publicació al DOGC.